Ottestad Idrettslag

2001–2010

Ottestad rykket opp fra 5. divisjon i 2001 etter å ha slått Øyer-Tretten med ett poeng i serien. Etter to sesongen i 4. divisjon, rykket de i 2003 opp til 3. divisjon etter å ha vunnet sin avdeling i 4. divisjon.
Even Blakstad, som tidligere hadde spilt for blant annet Molde og Hødd, tok over som spillende trener og tok til slutt laget til en 11.-plass. Med det berget de plassen i 3. divisjon 2004.
Sesongen 2005 var preget av at et sterkt årskull som var klare for seniorfotball, og et ungt og hurtig Ottestad-lag havnet på 9.-plass. Ottestads Jo Berge Presthus ble i 2005 kåret til Hedmarks beste spiller i 3. divisjon, av Hamar Arbeiderblad. HA fulgte 10 lag fra Hedmark i 3. divisjon.
2006 ble en tung sesong, og endte under nedrykksstreken 3. divisjon etter å ha havnet på 10.-plass. Furnes trakk laget fra 3. divisjon etter sesongslutt, og Ottestad fikk tilbud om å fortsette i 3. divisjon i 2007. Laget bestemte seg likevel for å spille i 4. divisjon for å bygge opp laget igjen.
I 2007 ble Ottestad nummer 3 i sin avdeling bak Fart/Vang og Østre Trysil i 4. divisjon.
2008 ble en meget god sesong for Ottestad. De rykket opp fra 4. divisjon etter å ha vunnet serien 3 poeng foran Brumunddal 2.
2009-sesongen ble hjemmekampene spilt på HIAS-Bana. Banen hadde fått nytt kunstgress med undervarme foran sesongen. Ottestad fikk mange nye spillere fra Ham-Kam, etter et inngått samarbeid før sesongen. Ham-Kams A-lag skulle til gjengjeld få trene på Ottestads nye kunstgressbane. De tidligere Ottestad-spillerne Sigurd Ertsås, Kristian Skogsrud og Marius Ottestad vendte tilbake til klubben og var med å sikre Ottestad en 3.-plass i sin avdeling i 3. divisjon. Flisa og Sander havnet foran Ottestad på tabellen.
Sesongen 2010 ble igjen en god sesong for Oilers. Laget bestod stort sett av stammen fra fjordårssesongen, men hadde også fått inn unge talentfulle spillere inn i A-stallen som Erik Hulleberg, Even Bugge og Even Habberstad. I overgangssesongen for 3. divisjon, der 300 lag skulle bli til 164, havnet Ottestad på 2.-plass, kun slått av Gjøvik FF. Ottestad presterte en utmerket vårsesong og lå lenge jevnt med Gjøvik. På høsten ble det flere tap, og Gjøvik vant til slutt 13 poeng foran Ottestad. For første gang på 17 år, klarte også laget å kvalifisere seg til 1. runde av cupen. Der ble det tap 6-0 hjemme mot storebror Ham-Kam.

2011–

2011 endte Ottestad på 3.-plass i sin avdeling i 3. divisjon, 17 poeng bak Gjøvik. De første kvalifiseringskampene til norgesmesterskapet gikk svært lett og det endte med storseier mot 4.-divisjonsklubbene Sørumsand og Skjetten fra Akershus. I 1. runde var 1.-divisjonslaget Nybergsund motstander. Nybergsund avgjorde kampen til sin fordel på ekstraomganger.
2012 endte Ottestad på 3.-plass, 11 poeng bak serievinner Eidsvold Turn. 2012 ble året Ottestad for første gang kom til 2. runde i cupen etter å ha slått ut 3.-divisjonslaget Brumunddal 4-3 i 1. runde. I andre runde gjestet Eliteserielaget Lillestrøm Idrettsparken. Lillestrøm vant kampen 2-0.
2013 endte Ottestad på 5.-plass i sin 3. divisjonsavdeling. I 1. runde i cupen, møtte Ottestad 1.-divisjonsklubben Strømmen. Ottestad tapte kampen 4-0.
2014 endte Ottestad på 3.-plass i sin 3. divisjonsavdeling, 12 poeng bak serievinner Lillestrøm 2. I 1. runde i cupen møtte Ottestad 1.-divisjonsklubben Ham-Kam, der Ham-Kam vant etter ekstraomganger.
2015 endte Ottestad på 8.-plass i sin 3. divisjonsavdeling. Ottestad klarte ikke å kvalifisere seg til 1. runde i cupen dette året.
2016 endte Ottestad på 12.-plass i sin 3. divisjonsavdeling. 2016 var en overgangsesong for 3. divisjon, da ligaen ble kuttet fra 164 til 84 lag til 2017. Det var derfor 27 poeng opp til Sverresborg på 5.-plass, som var siste laget på trygg plass. Ottestad rykket dermed ned til 4. divisjon etter åtte strake sesonger i 3. divisjon. Ottestad klarte ikke å kvalifisere seg til 1. runde i cupen dette året.
2017 tok Simen Arnesen over som ny trener for Ottestad. Laget vant sin 4.-divisjonsavdeling fire poeng foran Kongsvinger 2. Dermed rykket laget opp til 3. divisjon. Sesongen ble husket for episoden der Ottestads spiller Sebastian Solberg ble utsatt for vold under hjemmekampen mot Storhamar . Ottestad klarte ikke å kvalifisere seg til 1. runde i cupen dette året.
2018 er 100-årsjubileum for Ottestad, ettersom laget ble stiftet i 1918. Ottestad spiller i 3. divisjon, avdeling 5. Ottestad klarte ikke å kvalifisere seg til 1. runde i cupen dette året, etter at Kløfta vant andre kvalifiseringskamp på ekstraomganger. Kunstgressbanen, tidligere naturgressbanen, på Ottestad Idrettspark ble ferdigstilt 17. juni 2018.

Breddefotball

Laget har mange fotballag for gutter og jenter. På junior- og guttnivå samarbeider de med Ridabu Idrettslag.